钦定古今图书集成/明伦汇编/官常典/第617卷 > 康厚
## 钦定古今图书集成/明伦汇编/官常典/第617卷 > 康厚

按《开封府志》：“厚字本淳，祥符人。弱冠领成化甲午乡
荐，戊戌进士，授丹阳令。时父已致仕里居，乃迎父就
养。父日训以守官字民之要，服行惟谨，以宽平见称。
擢御史，出按江西九江、直隶凤阳诸郡，监督商税军
储，风裁峻整。复除南京御史，监应天乡试，察知弊端，
综核严密，夙弊一清。擢知温州府。温僻在海壖，军民”
杂处，号“难治。”更张蠹民者十馀事，人皆称便。为政虽
尚宽恕，及临利害，则毅然不可夺。去任，百姓挽留，号
泣罗拜。改除顺德守，时父母俱殁，迎伯兄于郡邸禄
养，乡人贤之。时岁饥，民多流徙，极力赈恤，存活者甚
众。大理寺丞海阳吴公以督理赈事至，叹曰：“贤哉守
乎，真无愧古循吏。”奏绩铨部，书上，考当迁，引疾乞归。
正德改元，诏以礼致仕者进阶一级，进亚中大夫。

===罗珦===按《广西通志》，“珦字用诚，临安卫人。成化丙戌进士，为
刑部郎中，出知桂林。西延阳洞诸蛮时出劫，为兴全
害。珦闻之，檄州县简练民兵以待。蒐旧籍，见宋有洞
丁备战守，亦仿其意行灵川，檄召六洞丁。一日，谍报
蛮五百馀将谋渡湘。珦骑至灵川，将诸民兵驰往，会
所召六洞獞丁与蛮遇，破之。蛮欲退合后屯，有两道”，
珦密遣土人唐全诡以从山径便，蛮信为然。珦引兵
潜山口，蛮争逸去，我兵自后蹑杀几尽。蛮有别屯空
王寺者，乘胜与战，破之。又追至角山，复战，大破之，诸
蛮敛迹。自是无敢窥兴、全者。